Hamrun Spartans inkurunati champions għat-tmien darba F'serata organizzata b'mod spettakolari fil-Victor Tedesco Stadium fil-Hamrun, Hamrun Spartans ġew inkurunati bħala champions ghat-tmien darba fl-istorja tagħhom. Minħabba l-pandemija tal-Covid-19, iċ-ċerimonja saret bil-bibien magħluqa u għaliha attendew players, coaches, membri tal-istaff tekniku u membri tal-kumitat tal-club u amministraturi. Il-membri kollha tal-ewwel team libsu l-flokk tal-Hamrun Spartans bin-numru 8 jissimbolizza t-tmien titlu mirbuħ mill-club fl-aħħar staġun. Għalkemm il-partitarji tal-club ma kinux preżenti għaċ-ċerimonja fit-Tedesco Stadium, madankollu, huma kienu qed isegwu l-avveniment minn diversi clubs u bars li jinsabu fil-lokalità li kienu qed josservaw ir-regoli COVID-19 maħruġa mill-awtoritajiet tas-saħħa. Il-preżentazzjoni kienet waħda mill-isbaħ b'kull membru tal-ewwel team jgħaddi minn bejn membri tan-nursery tal-club fi triqtu lejn il-podju fejn irċevew il-midalja tar-rebbieħa tal-Premier League mill-president tal-MFA Bjorn Vasallo. Il-qofol tas-serata ntlaħaq meta l-goalkeeper u captain ta' Hamrun Spartans, Manuel Bartolo, għolla t-Tazza fost l-ewforija ta' dawk kollha preżenti.